**Tata**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Gheorghe Banariuc

Şi Vadim Gheorghelaş

Tată, eu nu ştiu de ce

Nu te-au pus în cântece

Ca pe măiculiţa mea

Care viaţa datu-mi-a.

Tu ca dânsa ne iubeşti

Şi ca ea îmbătrâneşti,

Tată.

Rele-n viaţă sunt de-ajuns,

Dacă plângi, tu plângi pe-ascuns.

Mai iei câte-un păhăruţ,

Dar nu uiţi să ne săruţi,

Tată.

La necaz şi bucurii

Tu ai, tată, mulţi copii,

Ca şi mama-i pruncul tău,

O fereşti de tot ce-i rău.

Asta-i bogăţia ta

Şi nu-ţi trebuie alta,

Tată.

Nu ne spui vorbe de dor,

Dar ades în locul lor

Mâna tu pe cap ne-o pui

Şi mai dragă vorbă nu-i.

Mai mult taci decât vorbeşti,

Dar noi ştim că ne iubeşti,

Tata.